FI Euroopan unionin virallinen lehti C 209/47

Kanne 24.5.2010 — Puola v. komissio

(Asia T-241/10)

()

2010/C 209/71

Oikeudenkäyntikieli: puola

Asianosaiset

Kantaja: Puolan tasavalta (asiamies: M. Szpunar)

Vastaaja: Euroopan komissio

Vaatimukset

— Euroopan maatalouden ohjaus- ja tukirahaston (EMOTR) tukiosastosta ja Euroopan maatalouden tukirahastosta (maataloustukirahasto) sekä Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 11.3.2010 tehty komission päätös 2010/152/EU (tiedoksiannettu numerolla K(2010) 1317) (1) on kumottava sikäli kuin siinä jätetään unionin rahoituksen ulkopuolelle 279 794 442,15 PLN:n ja 25 583 996,81 euron summa, joka koski menoja, jotka olivat aiheutuneet Puolan hyväksymälle maksajavirastolle

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Riidanalaisessa päätöksessä vahvistetaan rahoitusta koskeva korjaus, joka perustuu väitettyihin puutteisiin viljelylohkojen tunnistamis- ja valvontajärjestelmässä vuosina 2005 ja 2006, ja nämä puutteet ovat seuraavat: viljelylohkojärjestelmää ei vektoroitu kokonaan, tukeen kelpaamaton maa hyväksyttiin tukikelpoiseksi, alueilla, joilla on suuri virhemäärä (Województwo opolskie), tehtiin liian vähän paikalla tehtyjä tarkastuksia ja tahallista noudattamatta jättämistä koskevia säännöksiä sovellettiin virheellisesti.

Kantaja kyseenalaistaa väitettyjen puutteiden olemassaolon ja esittää seuraavat kanneperusteet riidanalaisen päätöksen kumoamiseksi.

Se väittää ensiksi, että asetuksen (EY) N:o 1258/1999 (2) 7 artiklan 4 kohdan 1 alakohtaa ja asetuksen (EY) N:o 1290/2005 (3) 31 artiklan 1 kohtaa sekä asiakirjassa VI/5330/97 vahvistettuja toimintaohjeita on rikottu, koska rahoitusta koskevan korjauksen soveltaminen perustui tosiseikkojen ja oikeudellisten seikkojen virheelliseen tulkintaan, vaikka Puolan viranomaiset olivat maksaneet menot Euroopan unionin sääntöjen mukaisesti.

Kantajan mukaan ensimmäinenkään väitetyistä puutteista, jotka ovat rahoitusta koskevan korjauksen taustalla, ei tosiasiassa esiintynyt, ja riidanalaisessa päätöksessä unionin rahoituksen ulkopuolelle jätetyt menot maksettiin Euroopan unionin sääntöjen mukaisesti.

Kantaja väittää, että Puolassa vuosina 2005 ja 2006 käytetty viljelylohkojen tunnistamisjärjestelmä vastasi täysimääräisesti asetuksen (EY) N:o 1782/2003 (4) 20 artiklan ja asetuksen (EY) N:o 796/2004 (5) 6 artiklan vaatimuksia; nämä vaatimukset ylitettiin huomattavasti monessa suhteessa ja Euroopan unionin taloudelliset edut turvattiin tiukasti.

Vuosina 2005 ja 2006 käytetyt kansalliset menettelyt mahdollistivat sen, että voitiin vahvistaa tehokkaasti ja objektiivisesti, oliko tuen hakija toiminut tahallisesti vai ei ilmoittaessaan alaa tuen saamiseksi, koska jos asiassa on epäilyjä, se saatetaan tuomioistuimen käsiteltäväksi ja syyttömyysolettaman periaatetta noudatetaan.

Kantaja väittää myös, että maan hyväksymisessä noudatettiin tukikelpoista maata koskevia edellytyksiä ja huomio kiinnitettiin siihen, että liittymisasiakirjan mukaan edellytys tukikelpoisuudelle on, että maa oli hyvässä viljelykunnossa 30.6.2003, kun taas maan säilyttäminen maatalouden ja ympäristön kannalta hyvässä kunnossa valvontapäivänä ei ole edellytys tämän maan tukikelpoisuudelle, vaan ehto, jonka täyttämättä jättäminen johtaa tukimäärän alentamiseen.

Kantaja väittää lisäksi, että Województwo opolskiessa paikalla tehdyt tarkastukset vuonna 2005 tehtiin asetuksen (EY) N:o 796/2004 26 artiklan vaatimusten mukaisesti.

Kantaja väittää toiseksi, että asetuksen (EY) N:o 1258/1999 7 artiklan 4 kohdan 4 alakohtaa ja asetuksen (EY) N:o 1290/2005 31 artiklan 2 kohtaa sekä asiakirjassa VI/5330/97 vahvistettuja toimintaohjeita on rikottu ja suhteellisuusperiaatetta on loukattu sellaisen korjauksen soveltamisen vuoksi, joka on selvästi liiallinen Euroopan unionin talousarvioon kohdistuvan mahdollisen tappion vaaraan nähden.

Kantaja katsoo, että vaikka osoitettaisiin, että Puolan viranomaisten vahvistamassa valvonta- ja seuraamusjärjestelmässä olisi tiettyjä puutteita, joita siinä ei ole, nämä puutteet olisivat niin merkityksettömiä, että vaara unionin talousarvioon kohdistuvista mahdollisista tappioista olisi monta kertaa alhaisempi kuin komission riidanalaisessa päätöksessä soveltaman korjauksen taso. Tämä koskee erityisesti komission soveltaman korjauksen tasoa, joka perustuu siihen, että viljelylohkojärjestelmää ei vektoroitu kokonaan ja että vuonna 2005 Województwo opolskiessa tehtiin liian vähän paikalla tehtyjä tarkastuksia.

(1) EUVL L 63, s. 7

(2) Yhteisen maatalouspolitiikan rahoituksesta 17.5.1999 annettu neuvoston asetus (EY) N:o 1258/1999 (EYVL L 160, s. 103)

(3) Yhteisen maatalouspolitiikan rahoituksesta 21.6.2005 annettu neuvoston asetus (EY) N:o 1290/2005 (EUVL L 209, s. 1)

(4) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71, (EY) N:o 1254/1999 ja (EY) N:o 2529/2001 muuttamisesta 29.9.2003 annettu neuvoston asetus (EY) N:o 1782/2003 (EYVL L 270, s. 1)

(5) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä 21.4.2004 annettu komission asetus (EY) N:o 796/2004 (EUVL L 141, s. 18)